Լեանդեր Դենդոնկեր

**Լեանդեր Դենդոնկեր** (, ), բելգիացի պրոֆեսիոնալ ֆուտբոլիստ։ Ներկայումս հանդես է գալիս Վուլվերհեմպտոն Ուոնդերերսի և Բելգիայի ազգային հավաքականի կազմում։ Խաղում է հենակետային կիսապաշտպանի դիրքում։

## Ակումբային կարիերա
### Անդերլեխտ
Դենդոնկերը Անդերլեխտի ակադեմիայի սան է։ Իր պրոֆեսիոնալ դեբյուտը նշեց 2013 թվականի հուլիսի 21-ին՝ փոխարինելով Դենիս Պրատին Բելգիայի սուպերգավաթի Գենկի դեմ խաղում։ Սեպտեմբերի 26-ին բելգիացին երկարաձգեց իր պայմանագիրը ակումբի հետ մինչև 2016 թվականը։ Առաջին հանդիպումը Բելգիայի առաջնությունում Դենդոնկերը անցկացրեց 2014 թվականի օգոստոսի 1-ին՝ փոխարինելով Ալեքսանդար Միտրովիչին Օստենդեի դեմ խաղում։ Իր դեբյուտը Չեմպիոնների Լիգայում նշեց սեպտեմբերի 16-ին՝ խմբային փուլի Գալաթասարայի դեմ խաղում։ Պրոֆեսիոնալ կարիերայում իր առաջին գոլը խփեց 2015 թվականի հունվարի 18-ին՝ Լյերսի դեմ խաղում։ Մարտի 11-ին Դենդոնկերը երկարաձգեց իր պայմանագիրը մինչև 2020 թվականը։ Մայիսի 22-ին նա թիմի մեկնարկային կազմում խաղադաշտ դուրս եկավ Բելգիայի գավաթի եզրափակչի Բրյուգեի դեմ խաղում, սակայն Անդերլեխտը պարտվեց 2-1 հաշվով։ Իր առաջին լիարժեք մրցաշրջանում Դենդոնկերը անցկացրեց 38 հանդիպում՝ դառնալով 2 գոլի հեղինակ։

2015 թվականի հոկտեմբերի 18-ին Դենդոնկերը գոլի հեղինակ դարձավ Զյուլտե Վարեգեմի դեմ խաղում։ Անդերլեխտի ավագի թևկապով նա առաջին անգամ խաղադաշտ դուրս եկավ 2016 թվականի սեպտեմբերի 21-ին՝ Բելգիայի գավաթի Աուդ-Հեվերլե Լյովենի դեմ խաղում, սակայն այս խաղում ստացավ կարմիր քարտ՝ հեռացվելով խաղադաշտից։ Դեկտեմբերի 18-ին բելգիացին դուբլ ձևակերպեց Էյպենի դեմ խաղում։ 2017 թվականի ապրիլի 13-ին Դենդոնկերը գոլի հեղինակ դարձավ Եվրոպայի Լիգայի քառորդ եզրափակչի Մանչեսթեր Յունայթեդի դեմ հանդիպման 86-րդ րոպեին, իսկ հանդիպումն ավարտվեց 1-1 հաշվով։ Մայիսի 21-ին նա գոլ խփեց Օստենդեի դեմ խաղում՝ օգնելով իր թիմին հաղթել 3-2 հաշվով։ 2018 թվականի մարտի 11-ին Դենդոնկերը հեռացվեց խաղադաշտից Անտվերպենի դեմ խաղում՝ կարմիր քարտ ստանալով հանդիպման 3-րդ րոպեին։ Ապրիլի 29-ին բելգիացին գոլի և գոլային փոխանցման հեղինակ դարձավ Շառլերուայի դեմ խաղում։ Անդերլեխտի առաջին թիմի կազմում Դենդոնկերը անցկացրեց 171 հանդիպում՝ դառնալով 11 գոլի ու 4 գոլային փոխանցման հեղինակ և օգնելով ակումբին 2016-17 մրցաշրջանում հաղթել Բելգիայի առաջնությունը։

### Վուլվերհեմպտոն Ուոնդերերս
2018 թվականի օգոստոսի 9-ին Դենդոնկերը 1 տարվա վարձավճարով միացավ Վուլվերհեմպտոն Ուոնդերերսին։ Իր դեբյուտը նշեց օգոստոսի 28-ին՝ Անգլիայի լիգայի գավաթի Շեֆիլդ Ուենսդիի դեմ խաղում։ Առաջին հանդիպումը Պրեմիեր Լիգայում անցկացրեց դեկտեմբերի 5-ին՝ փոխարինելով Ռաուլ Խիմենեսին Չելսիի դեմ խաղում։ Իր առաջին գոլը Վուլվսի կազմում Դենդոնկերը խփեց 2019 թվականի փետրվարի 2-ին՝ Էվերթոնի դեմ խաղում։ Մայիսի 4-ին բելգիացին խփեց Ֆուլհեմի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Իր առաջին մրցաշրջանում Դենդոնկերը անցկացրեց 28 հանդիպում՝ դառնալով 2 գոլի հեղինակ։

2019 թվականի հուլիսի 1-ին Վուլվերհեմպտոն Ուոնդերերսը գնեց Դենդոնկերի լրիվ տրանսֆերը 12 միլիոն ֆունտ ստերլինգի դիմաց։

## Միջազգային կարիերա
Դենդոնկերը ներկայացրել է Բելգիան տարբեր տարիքային երիտասարդական հավաքականներում։ 2012 թվականին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում, սակայն Բելգիան դուրս մնաց խմբային փուլից։

Բելգիայի ազգային հավաքական Դենդոնկերը առաջին անգամ հրավիրվեց 2015 թվականի մայիսի 22-ին՝ Ֆրանսիայի և Ուելսի դեմ խաղերի համար։ Իր դեբյուտը ազգային հավաքականում նշեց հունիսի 7-ին՝ փոխարինելով Ջեյսոն Դենայերին Ֆրանսիայի դեմ ընկերական խաղում։ Առաջին հանդիպումը հավաքականի մեկնարկային կազմում անցկացրեց 2016 թվականի նոյեմբերի 13-ին՝ Էստոնիայի դեմ խաղում։

2018 թվականի մայիսին Դենդոնկերը ընդգրկվեց Բելգիայի՝ աշխարհի առաջնության համար վերջնական կազմում։ Առաջնությունում նա խաղադաշտ դուրս եկավ միայն խմբային փուլի Անգլիայի դեմ խաղում, իսկ Բելգիան զբաղեցրեց 3-րդ հորիզոնականը՝ 3-րդ տեղի համար խաղում 2-0 հաշվով հաղթելով Անգլիային։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 7-ի դրությամբ*

### Միջազգային վիճակագրություն
*2019 թվականի օգոստոսի 7-ի դրությամբ*

## Նվաճումներ
### Ակումբային

###### Անդերլեխտ
* Բելգիայի առաջնություն. 2016–17
* Բելգիայի սուպերգավաթ. 2013, 2014

### Միջազգային
**Բելգիա**

* Ֆուտբոլի աշխարհի առաջնություն․ երրորդ տեղ․ 2018

## Ծանոթագրություններ

## Արտաքին հղումներ
* Դենդոնկերը transfermarkt-ում
* Դենդոնկերը soccerbase.com-ում
* Դենդոնկերը WhoScored.com կայքում
* Դենդոնկերը Վուլվերհեմպտոնի պաշտոնական կայքում 
* Դենդոնկերը Պրեմիեր Լիգայի պաշտոնական կայքում
* Դենդոնկերը ՈՒԵՖԱ-ի պաշտոնական կայքում
* Դենդոնկերը ՖԻՖԱ-ի պաշտոնական կայքում
* Դենդոնկերը Բելգիայի ֆուտբոլի ասոցիացիայի կայքում

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Անդերլեխտի ֆուտբոլիստներ
Կատեգորիա:Աստոն Վիլլայի ֆուտբոլիստներ
Կատեգորիա:Բելգիայի հավաքականի ֆուտբոլիստներ
Կատեգորիա:Բելգիացի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Վեստ Բրոմվիչ Ալբիոնի ֆուտբոլիստներ
Կատեգորիա:Վուլվերհեմպտոն Ուոնդերերսի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Նապոլիի ֆուտբոլիստներ
Կատեգորիա:Ռուսելարեի ֆուտբոլիստներ